Ջերի (մուկ)

Ջերի (անգլ.՝ Jerry), շագանակագույն մարդակերպ արու մուկ։ Առաջին անգամ էկրաններին հայտնվել է 1940 թվականին։ «Թոմ և Ջերի» մուլտֆիլմի երկրորդ գլխավոր հերոսն է։
Ջերին Թոմ կատվի տարատեսակ հետապնդումների և մարտերի հիմնական նպատակն է, և փորձում է մշտապես ինչ-որ բաներ կազմակերպել Թոմին վատ իրադրության մեջ գցելու համար։ Վարում է անկախ կենսակերպ, Թոմի հետ բախումների միջև ընկած ժամանակահատվածում սնունդ է գողանում խոհանոցում տեղադրված սառնարանից կամ հանգստանում է։


== Նկարագրություն ==


=== Բնավորություն ===
Ջերին և Թոմը ունեն որոշ նմանություններ. նրանք երկուսն էլ սիրում են համեղ ուտել, հետաքրքրություն դրսևորել ծանոթ կատուների նկատմամբ (թեև Ջերին ունեցել է մկնիկ ընկերուհիներ, սակայն որոշ սերիաներում նրան հաջողվում է սիրաշահել Թոմի ընկերուհիների սիրտը)։ Մկնիկը սիրում է ուտել պանիր, բարձրանալ սառնարանի վրա, նաև սիրում է հանգստանալ և քնել։ Սերիաներից մեկում երևում է, որ Ջերին լուսնոտ է։ Հաճախ սիրում է ծաղրել Թոմին, և կարևոր չէ, թե Թոմը որսում է իրեն, թե զբաղված է իր գործերով։
Ջերին սիրում է նաև սպորտով զբաղվել, խաղում է բեյսբոլ, թենիս, գոլֆ, բիլիարդ, բոուլինգ, սիրում է ձուկ որսալ։ Ի սկզբանե Ջերին Թոմի հետ միասին ապրում էր գավառական մի փոքրիկ քաղաքում (կամ արվարձանում), սակայն հետագայում տեղափոխվում է Նյու Յորքի առանձնատուն, որտեղ մակաբուծորեն ապրում է Թոմի տերերի՝ երիտասարդ զույգ Ջորջի և Ջոանի տանը։ Սակայն մի քանի սերիայում ցուցադրվում է, որ Ջերին քնում է դաշնամուրի մեջ, բիլիարդի սեղանի ներսում և փոստատանը։
Ջերիի բնավորության գծերից է բարությունը. նա Թոմին դժվարության պահին մենակ չի թողնում, նույնիսկ եթե նրանք թշնամաբար են տրամադրված միմյանց հանդեպ կամ ընկերացել են։ Ջերին նաև դառնում է մկնիկ Թաֆիի խնամակալը, որոշ դրվագներում նա պաշտպանում է իր ընկերներին Թոմից և բակի մյուս կատուներից, հաճախ կատարում է իր ընկերների խնդրանքը, իսկ դժվարության մեջ հայտնվելիս օգտվում է Սպայկա շան պաշտպանությունից՝ ընդդեմ Թոմի և օգնում նրան։ Երբեմն Ջերին մատնում է, որ Թոմը վերցրել է Թայկա շան ձագին։ Տեսնելով այդ ամենը՝ Սպայկան պաշտպանում է իր ձագին կատվից։
Ջերին անսովոր ուժեղ է իր չափերի համեմատ. նա կարող է բարձրացնել կամ նետել իրենից մեծ և ծանր առարկաներ։ Երբ շատ զայրացած կամ անելանելի վիճակում է հայտնվում, կարողանում է նաև ուժեղ հարվածել կամ ծեծել Թոմին։


== Պատմություն ==


=== Թոմը և Ջերին մանկության տարիներին ===
1990 թվականին Ջերին կրում է կարմիր ժապավենակապ, և գլխին մազափունջ ունի։ Նա հաճախ ծաղրում է Թոմին (կատվի ձագի կերպարանքով), շատ դեպքերում Ջերին հաղթում է։ Որոշ դրվագներում նա ընկերանում է Թոմի հետ։


== Հնչյունավորում ==
Ուիլյամ Հաննա (1940-1958) (ձայնային էֆեկտներ)
Սառա Բերներ (The Zoot Cat, Anchors Aweigh)
Փոլ Ֆրիս (Blue Cat Blues)
Ալեն Սվիֆթ (Ջին Դեյչի սերիաներ) (ձայնային էֆեկտներ)
Ջուն Ֆորեյ և Մել Բլանք (Չակ Ջոնսի սերիաներ) (ձայնային էֆեկտներ)
Ջոն Սթիվենսոն (Թոմի և Ջերիի շոու)
Ֆրենկ Ուելքեր (Թոմի և Ջերիի կատակերգություն, Թոմը և Ջերին մանկության տարիներին, Թոմը և Ջերին․ Կախարդական մատանին)
Դանա Հիլ (Թոմի և Ջերիի մեծ ֆիլմը)
Սեմյուել Վինսենէ (Թոմի և Ջերիի արկածները)


== Ազդեցություն զանգվածային մշակույթի վրա ==
Հարավկորեացի նկարիչ Հյունկո Լին ստեղծել է «Animatus» նախագիծը՝ մուլտիպլիկացիոն հերոսների կմախքի մոդելները, որոնց թվում կան նաև Թոմ կատվի և Ջերի մկան կերպարները։ Կմախքները ստեղծված են՝ հաշվի առնելով մուլտիպլիկացիայի օրենքների առանձնահատկությունները։ Ստեղծագործության հեղինակը հաշվի է առնում վնասվածքի այն մակարդակը, որը ստանում են հերոսները, և կմախքները ստեղծվում են այնպես, որպեսզի դրանք կարողանան դիմակայել այդպիսի ձևախախտումներին։ Կենդանիների նման բոլոր ստեղծագործություններն ունեն լատինական բինոմենական անվանումներ։ Ջերիի մոդելը կոչվում է «Mus Animatus»։
«Փինք Ֆլոյդ» խմբի «Bike» երգում հիշատակվում է Ջերալդ անունով մի մուկ։ Ամենայն հավանականությամբ, խոսքը Ջերի մկան մասին է։


== Ծանոթագրություններ ==